VYKONÁVACIE NARIADENIE KOMISIE (EÚ) 2023/149

z 20. januára 2023

o neobnovení schválenia účinnej látky benfluralín v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene prílohy k vykonávaciemu nariadeniu Komisie (EÚ) č. 540/2011

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1 a článok 78 ods. 2,

keďže:

(1) Smernicou Komisie 2008/108/ES (2) sa benfluralín zahrnul ako účinná látka do prílohy I k smernici Rady 91/414/EHS (3).

(2) Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).

(3) Platnosť schválenia účinnej látky benfluralín, ako sa stanovuje v časti A prílohy k vykonávaciemu nariadeniu (EÚ) č. 540/2011, sa končí 28. februára 2023.

(4) V súlade s článkom 1 vykonávacieho nariadenia Komisie (EÚ) č. 844/2012 (5) bola v lehote stanovenej v uvedenom článku predložená Nórsku ako spravodajskému členskému štátu a Holandsku ako spoluspravodajskému členskému štátu žiadosť o obnovenie schválenia účinnej látky benfluralín.

(5) V súlade s článkom 6 vykonávacieho nariadenia (EÚ) č. 844/2012 predložili žiadatelia požadovanú doplňujúcu dokumentáciu spravodajskému členskému štátu, spoluspravodajskému členskému štátu, Komisii a Európskemu úradu pre bezpečnosť potravín (ďalej len „úrad“). Spravodajský členský štát skonštatoval, že žiadosť je úplná.

(6) Spravodajský členský štát vypracoval v spolupráci so spoluspravodajským členským štátom návrh hodnotiacej správy o obnovení schválenia a 28. augusta 2017 ho predložil úradu a Komisii. Nórsko vo svojom návrhu hodnotiacej správy o obnovení schválenia navrhlo schválenie benfluralínu neobnoviť.

(7) Úrad sprístupnil doplňujúcu súhrnnú dokumentáciu verejnosti. Zároveň zaslal návrh hodnotiacej správy o obnovení schválenia žiadateľom a členským štátom na pripomienkovanie a začal o ňom verejnú konzultáciu. Prijaté pripomienky úrad postúpil Komisii.

(8) Dňa 27. septembra 2019 oznámil úrad Komisii svoj záver (6) o tom, či možno očakávať, že benfluralín bude spĺňať kritériá schválenia stanovené v článku 4 nariadenia (ES) č. 1107/2009.

(9) Úrad vo svojom závere vyjadril viacero obáv. Ako kritickú oblasť vzbudzujúcu obavy identifikoval najmä dlhodobé riziko pre vtáky a cicavce vrátane rizika sekundárnej otravy vtákov a cicavcov živiacich sa dážďovkami. Úrad okrem toho identifikoval prítomnosť dlhodobého rizika vyplývajúceho z benfluralínu pre vodné organizmy, a to aj pri uplatňovaní zmierňujúcich opatrení, a dlhodobého rizika spôsobeného metabolitmi 371R a 372R pre vodné organizmy. Nakoniec takisto uviedol, že nemožno vylúčiť genotoxický potenciál nečistoty, keďže technická špecifikácia, vrátane množstva danej nečistoty, nebola podporená toxikologickým posúdením.

(10) Komisia vyzvala žiadateľov, aby k záveru úradu predložili svoje pripomienky. V súlade s článkom 14 ods. 1 tretím pododsekom vykonávacieho nariadenia (EÚ) č. 844/2012 Komisia takisto žiadateľov vyzvala, aby predložili pripomienky aj k správe o obnovení schválenia. Žiadatelia predložili svoje pripomienky, ktoré boli dôkladne preskúmané.

(11) Komisia 16. júla 2021 zaslala úradu mandát so žiadosťou o preskúmanie posúdení expozície a rizika, pokiaľ ide o vtáky, cicavce a vodné organizmy. Úrad zaslal 25. augusta 2022 (7) Komisii aktualizovaný záver, v ktorom sa potvrdili obavy uvedené v predchádzajúcom závere. Komisia vyzvala žiadateľov, aby predložili svoje pripomienky k revidovanej správe o obnovení schválenia. Žiadatelia predložili svoje pripomienky, ktoré boli dôkladne preskúmané.

(12) Napriek argumentom predloženým žiadateľmi však nebolo možné vyvrátiť obavy týkajúce sa danej účinnej látky a jedného z metabolitov.

(13) Preto sa v prípade jedného alebo viacerých reprezentatívnych použití minimálne jedného prípravku na ochranu rastlín nepotvrdilo, že kritériá schválenia uvedené v článku 4 nariadenia (ES) č. 1107/2009 sú splnené. Je preto vhodné schválenie účinnej látky benfluralín neobnoviť.

(14) Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.

(15) Členským štátom by sa mal poskytnúť čas na zrušenie autorizácií prípravkov na ochranu rastlín s obsahom benfluralínu.

(16) Ak členské štáty v súlade s článkom 46 nariadenia (ES) č. 1107/2009 udelia dobu odkladu, pokiaľ ide o prípravky na ochranu rastlín s obsahom benfluralínu, toto obdobie by malo uplynúť najneskôr 12. mája 2024.

(17) Vykonávacím nariadením Komisie (EÚ) 2021/2068 (8) sa predĺžilo obdobie platnosti schválenia benfluralínu do 28. februára 2023, aby sa postup obnovenia mohol dokončiť pred uplynutím obdobia platnosti schválenia uvedenej látky. Keďže rozhodnutie o neobnovení schválenia bolo prijaté pred uvedeným predĺženým dátumom uplynutia platnosti, malo by sa toto nariadenie začať uplatňovať skôr ako v uvedený dátum.

(18) Toto nariadenie nebráni predloženiu ďalšej žiadosti o schválenie benfluralínu v súlade s článkom 7 nariadenia (ES) č. 1107/2009.

(19) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Neobnovenie schválenia účinnej látky Schválenie účinnej látky benfluralín sa neobnovuje.

Článok 2 Zmena vykonávacieho nariadenia (EÚ) č. 540/2011 V časti A prílohy k vykonávaciemu nariadeniu (EÚ) č. 540/2011 sa vypúšťa riadok 188 týkajúci sa benfluralínu.

Článok 3 Prechodné opatrenia Členské štáty zrušia autorizácie prípravkov na ochranu rastlín s obsahom účinnej látky benfluralín do 12. augusta 2023.

Článok 4 Doba odkladu Akákoľvek doba odkladu, ktorú členské štáty poskytnú v súlade s článkom 46 nariadenia (ES) č. 1107/2009, musí uplynúť do 12. mája 2024.

Článok 5 Nadobudnutie účinnosti Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 20. januára 2023 Za Komisiu predsedníčka Ursula VON DER LEYEN

(1) Ú. v. EÚ L 309, 24.11.2009, s. 1.

(2) Smernica Komisie 2008/108/ES z 26. novembra 2008, ktorou sa mení a dopĺňa smernica 91/414/EHS s cieľom zaradiť flutolanil, benfluralín, fluazinam, fuberidazol a mepikvat medzi účinné látky (Ú. v. EÚ L 317, 27.11.2008, s. 6).

(3) Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

(4) Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

(5) Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26). Toto nariadenie bolo nahradené nariadením (EÚ) 2020/1740, naďalej sa však uplatňuje na postup obnovenia schválenia účinných látok: 1. ktorých obdobie platnosti schválenia uplynie pred 27. marcom 2024; 2. ktorých obdobie platnosti schválenia sa nariadením prijatým v súlade s článkom 17 nariadenia (ES) č. 1107/2009 dňa 27. marca 2021 alebo neskôr predĺži do 27. marca 2024 alebo do neskoršieho dátumu.

(6) EFSA. 2019. Conclusion on the peer review of the pesticide risk assessment of the active substance benfluralin (Záver z partnerského preskúmania účinnej látky benfluralín z hľadiska posúdenia rizika pesticídov). Vestník EFSA (EFSA Journal) (2019) 17(10):5842. 34 pp. doi:10.2903/j.efsa.2019.5842.

(7) EFSA. 2022. Conclusion on the peer review of the pesticide risk assessment of the active substance benfluralin (Záver z partnerského preskúmania účinnej látky benfluralín z hľadiska posúdenia rizika pesticídov). Vestník EFSA (EFSA Journal) 2022;20(9):7556, s. 36, doi:10.2903/j.efsa.2022.7556.

(8) Vykonávacie nariadenie Komisie (EÚ) 2021/2068 z 25. novembra 2021, ktorým sa mení vykonávacie nariadenie (EÚ) č. 540/2011, pokiaľ ide o predĺženie období platnosti schválenia účinných látok benfluralín, dimoxystrobín, fluazinam, flutolanil, mankozeb, mekoprop-P, mepikvát, metiram, oxamyl a pyraklostrobín (Ú. v. EÚ L 421, 26.11.2021, s. 27).